Izvor: Hrvoje Jelavic/PIXSELL

U općini Lišane Ostrovičke na plaće je potrošeno čak 264 posto više novca od dopuštenog.

Ova općina koja se nalazi u Ravnim kotarima, negdje na pola puta između Zadra i Šibenika, dobila je uvjetno mišljenje Državnog ureda za reviziju za 2017. godinu jer su za plaće potrošili 530 tisuća, umjesto maksimalnih 150 tisuća kuna, koliko su smjeli po zakonu. To je čak 264 posto više od dopuštenog. Zamjeraju im i izravno pogađanje komunalnih poslova i nabavu električne energije bez raspisivanja natječaja.

Lišane Ostrovičke među manjim su općinama u Hrvatskoj (najmanja ima 240 stanovnika). No status općine nalaže i određena radna mjesta. Osim načelnika Ivice Musića, općina ima još šest zaposlenih: zamjenicu načelnika, knjigovođu, pročelnika, administrativnog referenta, komunalnog djelatnika i tetu u vrtiću. Ovaj birokratski aparat košta 530 tisuća kuna na godišnjoj razini. Baš ovakvi primjeri u fokus opet stavljaju pitanje koja je korist od tolikih jedinica lokalne samouprave.

Načelnik Musić sliježe ramenima: 'A što ja sad tu mogu!? Ako ćemo gledat' zakon, tu može bit' samo jedan zaposleni i volonter. Po našim prihodima, svi mogu ić' ća ili radit' bez naknade, za nula kuna.' Za tportal je rekao da je to 'tako od davnina, da on nove ljude nije zapošljavao'. 'Ili ćemo mijenjat' zakon ili radit' reformu i reorganizaciju. Ja mogu dat' svima otkaze i ključ u bravu'.

Upitan smatra li da je možda ipak nelogično to da se za 600-tinjak ljudi brine toliko službenika, a kaže kako 'realno gledajući' oni jesu mala općina, no kako se pripajanje nije pokazalo kao zgoditak. 'Bili smo mi u sastavu većih pa nije bilo dobro. Onda se dobivaju mrvice, a mi svake godine nešto uložimo. Možemo se mi spojit' s Benkovcem, no onda bi se benkovački gradonačelnik morao brinut' o ukupno 44 naselja. Pa ne može to ni obić', a kamoli uložit' u svako naselje', smatra Musić.

Lišane Ostrovičke, u kojima prema posljednjem popisu stanovništva živi 698 ljudi, a realno 650, za sada ne bilježe depopulaciju specifičnu za ostatak zemlje. Iako su daleko od nekadašnjih 1600 stanovnika, koliko ih je živjelo 1991., prošle godine u vrtiću je bilo 25 djece, a ove godine ih je 32. Lišane su bile prvo mjesto u Zadarskoj županiji na udaru srpske agresije te do Oluje i pod okupacijom.

Načelnik kaže kako je najmjerodavniji popis fratra koji stoluje u župnoj crkvi Sv. Nikole Tavelića, a koja je za vrijeme okupacije bila potpuno srušena. Prošle godine je prilikom blagoslova kuća zabilježio 505, a ove 515 ljudi.

Politička situacija u Lišanima Ostrovičkim napeta je kao i u ostatku države. Musić je bivši HDZ-ovac, dok je drugi mandat na lokalnim izborima 2017. dobio kao nezavisni kandidat. Tu je i izvor, smatra, dosta problema. Naime, ljudi su se bunili jer nije živio u Lišanima, već u Bokanjcu u Zadru. Ako je načelnik, smatrali su, neka dijeli dobro i zlo s ljudima. Dva puta su mu, kažu, slali policiju da provjeri gdje živi. Dok je bio u HDZ-u, toga, kaže, nije bilo. 'Živim u Lišanima, a to što odem do Zadra - ne koristim putni trošak ili službeni auto. Oni su mene prijavljivali, policija je dolazila u kuću u Zadar. Tamo me nisu našili. Pa su došli u Lišane i tamo su me našli. Otkad sam ih pobijedio, šalju mi policiju, a ja im kažem - što me više napadate, ja imam više energije za rad', kaže i dodaje da je deveti načelnik te kako se prethodnih sedam urotilo protiv njega da ga sruše, piše tportal.

N1 pratite putem aplikacija za Android | iPhone/iPad | Windows| i društvenih mreža Twitter | Facebook | Instagram.